Afrikaanse fliek gekies vir buitelandse rolprentfeesMila Guy (Foto: Facebook) Die nuwe Afrikaanse fliek Wonderlus is pas deur die Phoenix-rolprentfees in Amerika gekies om later vanjaar mee te ding in dié fees se World Cinema-kategorie. Dié rolprentfees word tussen 5 en 15 April 2018 in die deelstaat Arizona gehou. Wonderlus vertel die verhaal van ŉ troue wat ontspoor. ’n Groep vriende moet die oggend ná die troue al die los drade van die vorige aand probeer bymekaartrek: Die bruidegom en sy bruid is skoonveld en die enigste antwoord op al die vrae lê moontlik by ŉ geheimsinnige kelnerin. Dié speelfilm is verlede jaar by die kykNET Silwerskermfees met drie toekennings bekroon, insluitend beste teks (Johan Cronjé), beste byspeler (Beer Adriaanse) en beste aktrise (Lea Vivier). Ander akteurs soos Mila Guy, Edwin van der Walt, Lea Vivier, Lynelle Kenned en Simoné Nortmann is in die fliek te sien. Cronjé het ook die kykNET-reekse Strikfontein en Phil101 geskep. Die fliek word vervaardig deur die SAFTA-bekroonde vervaardigers Nouvanaand Films. Die film word op 27 April 2018 landwyd vrygestel.